text: Godmorgen solskin
  30 marts 2018 kl. 04.46
  Det er slut med sne for denne gang. En smuk – men kold – solopgang har afløst gårsdagens vintervejr.
  Selvom sneen stadig dækker markerne mange steder, og nattemperaturerne har sneget sig ned på minus 5-6 grader, så er der ingen tvivl: foråret er på vej, og i dag får Syd- og Sønderjylland solen at se.
  I de tidlige morgentimer mødte man stadig saltspredere på vejene, men når solen – som i dag jog fuldmånen på flugt på en helt skyfri himmel – får magt, så vil temperaturerne stige til cirka 5 grader, og vi får en solrig formiddag. I eftermiddag bliver vejret ifølge DMI mere skyet.
  Trods kulden har der ikke været uheld på vejene, men der er stadig risiko for isglatte veje de kommende timer. Ifølge Vejdirektoratet er der fortsat glatte veje i Trekantområdet.
  